„Rázva, nem keverve!”
Ian Fleming főhőse James Bond védjegyévé vált mondata: „Vodka-martini, rázva, nem keverve!”
 A következő feladatban a Brit Titkosszolgálat kémjének egy estéjét követhetjük nyomon.
Olvasd el figyelmesen az alábbi történetet!

A 007-es ügynök a schönbrunni kastélyban egy estélyen vett részt, nemzetbiztonsági okokból nem ismerjük küldetése célját. Az estélyen többször is elhangzott Bond szájából a fent említett híres mondat. Az estély után autót bérelt és Budapestre utazott. A fővárosban közúti ellenőrzés céljából a Budapesti Rendőr-főkapitányság dolgozói megállították a 007-es ügynök gépjárművét. Természetesen a Magyar Rendőrség nem tartotta fel a brit titkosszolgálat parancsát teljesítő ügynököt. A történettel egy nevét nem vállaló újságíró keresett meg minket, azzal a kéréssel, hogy számoljuk ki, mekkora véralkohol-szintet mérhettek volna a BRFK dolgozói, ha a brit tikos ügynök nem élvez mentességet. Az újságíró felkereste Bécsben az estélyen felszolgáló pincért, és kéréséhez csatolta a pincér által leírt listát az ügynök által elfogyasztott italokról.
Tanulmányozd az alábbi támpontokat!
· A térfogatszázalék (V/V%) megadja 100 cm3 oldatban lévő oldott anyag cm3-ben kifejezett térfogatát.
· Véralkohol-koncentrációt ezrelékben adjuk meg, tehát a véralkoholszint kifejezi, hogy 1000 cm3 vérben hány cm3 etil-alkohol található.

· Az elfogyasztott alkoholmennyiség kb. 90%-a szívódik fel szervezetünkben, az ital elfogyasztásától számítva 30 percen belül.
· A felszívódott alkohol nem csak a vérben, hanem a teljes szervezetünkben szétáramlik. A vérben és szervezetünkben lévő alkoholmennyiség megoszlását a Widmark hányados fejezi ki /Erik Widmark (1899-1945)/. Értéke férfiaknál kb. 0,7, míg nőknél kb. 0,6. Ha ismerjük, hogy szervezetünkben hány gramm alkohol szívódott fel testtömegkilogrammonként, ezt az értéket elosztva a Widmark hányadossal, megkapjuk, hogy egy liter vérben hány gramm alkohol található.
· A felszívódott alkoholt a májban található. alkohol-dehidrogenáz nevű enzim bontja. Egészséges felnőtt ember esetében 7 g etil-alkoholt képes lebontani óránként.
A feladatlaphoz csatolva megtalálod a pincér áltál írt listát az elfogyasztott italokról (1. melléklet), a különböző véralkohol-koncentrációk hatását az emberre (2. melléklet).

1. melléklet: James Bond által elfogyasztott italok listája
	Ital neve
	Elfogyasztott mennyiség
	Egy pohárba töltött mennyiség
	Alkohol-tartalom

	Pezsgő
	2 pohár
	1,2 dl
	9,5 V/V%

	Vodka-martini (koktél: 6:1 arányban vodka és vermut keveréke)
	5 pohár
	7 cl
	

	Vodka
	-
	-
	40 V/V%

	Vermut
	-
	-
	18 V/V%


I. Feladat: számold ki és írd a fenti táblázatban, hogy egy pohár (7 cl) vodka-martini koktél mennyi térfogatszázalék alkoholt tartalmaz!
II./a Feladat: számold ki, hogy James Bond összesen hány cm3 etil-alkoholt vitt be szervezetébe a különböző összetételű italokból!
II./B Feladat: számold ki, hogy a bevitt etil-alkoholból hány cm3 szívódott fel az utolsó pohár elfogyasztása után! Mekkora a tömege ennek a mennyiségnek? (Hanyagoljuk el az estély folyamán lebontott alkohol mennyiségét!)
(Az etil-alkohol sűrűsége 21°C-on 0,78860 g/cm3)
III. Feladat: add meg közvetlenül az estély után mérhető véralkohol-koncentrációt! Elsőnek számold ki hány gramm etil-alkoholt tartalmaz az ügynök szervezete testömegkilogrammonként, utána a Widmark faktor segítségével számold ki, hogy a vérben hány gramm alkohol van jelen literenként! Ezután határozd meg mennyi lehetett az ügynök véralkohol-koncentrációja!  A 2. mellékletet felhasználva minősítsd az ügynök állapotát!
(Az ügynök testsúlya 80 kg)
IV. Feladat: Bécs-Budapest utat 2 óra 30 perc alatt tette meg James Bond, számold ki ennyi idő alatt mennyi etil-alkoholt bontott le az ügynök szervezete és Budapestre érve milyen véralkoholszinttel rendelkezett. A 2. mellékletet felhasználva minősítsd az ügynök állapotát! Mennyi idő múlva lesz (az estély végétől számítva) Bond véralkoholszintje 0,2 ‰ (feltételezve, hogy nem fogyaszt több alkoholt)? 
2. Melléklet: véralkohol-koncentráció testi hatása:
	Véralkoholszint (ezrelékben kifejezve)
	Testi hatás

	0 - 0,2 
	(Jogilag nem bizonyítható, nem mérhető)

	0,2 - 0,4
	Csökkennek a gátlások, romlanak az érzékszervek, csökken a figyelem.

	0,4 - 0,6
	Csőlátás alakul ki, csökken a reakciókészség, nő a rizikóvállalás.

	0,6 - 0,7
	A reakcióképesség drasztikusan csökken, csökken az önkontroll.

	0,7 - 0,8
	Egyensúlyzavarok.

	0,8 - 1,5
	Beszédzavar, agresszivitás, önkontroll hiánya.

	1,5 - 2,5
	Koordinációs zavar, egyre artikulálatlanabb beszéd.

	2,5 - 3,5
	Elhomályosult tudat, emlékezőképesség kikapcsolódik.

	3,5 - 5,0
	Életveszélyes állapot, bénulás, kóma, halál következhet be.


Megoldások
1. Feladat:

7 cl koktél (70 cm3) készítéséhez 6 cl (60 cm3) vodka és 1 cl (10 cm3) vermut szükséges.

60 cm3 40 V/V% alkoholtartalmú vodka tartalmaz 24 cm3 alkoholt. 

10 cm3 18 V/V% alkoholtartalmú vermut tartalmaz 1,8 cm3 alkoholt.

70 cm3 italban összesen 25,8 cm3 alkohol található, koncentrációja: 36,86 V/V% ≈ 37 V/V%
2. Feladat:

Kettő pohár pezsgő: 2,4 dl (240 cm3). A pezsgő 9,5 V/V%-os ezért 240 cm3-ben, 22,8 cm3 alkohol van. 
Öt pohár koktél: 35 cl (350 cm3). A koktél 37 V/V% –os összetételű, ezért 350 cm3, 129,5 cm3 alkoholt tartalmaz.
Összesen 152,3 cm3 alkohol került Bond szervezetében, amiből 137,07 cm3 felszívódott. Ami 108,1 g tömegű.
3. Feladat:

Testtömegkilogrammonként 1,351 g alkoholt tartalmaz Bond szervezete.
Az ügynök vére literenként 1,930 g, azaz 2,448 cm3 alkoholt tartalmaz.
A véralkoholszint-koncentráció: 2,45 ‰. Az ügynök erős alkoholos befolyás alatt áll.
4. Feladat:

17,5 g etil alkoholt bontott le Bond szervezete. 90,6 g alkohol maradt a szervezetében.

Testtömegkilogrammonként 1,133 g alkoholt tartalmaz Bond szervezete.

Az ügynök vére literenként 1,618 g, azaz 2,052 cm3 alkoholt tartalmaz.

A véralkoholszint-koncentráció: 2,05 ‰. Az ügynök erős alkoholos befolyás alatt áll.

0,2 ‰ –es véralkoholszintnél a szervezetben 8.83 g etil-alkohol található.

14,2 óra szükséges a 0,2 ‰ véralkoholszint eléréséhez.
Források:
· www.wikipedia.org
· Közlönytár - 1994/13. Országos Igazságügyi Orvostani Intézet 13. módszertani levele - Az alkoholos állapot és alkoholos befolyásoltság orvosszakértői vizsgálatáról és véleményezéséről
� Ian Fleming (1908-1964) angol író, a Királyi Haditengerészetnél töltött szolgálati évei alatt ismerte meg Godfrey admirálist. /John Henry Godfrey (1888-1970)/. Az admirális, a vodka-martinit kizárólag rázva, s nem keverve fogyasztotta. Az admirális, aki Fleming felettese volt, ihlette Bond főnökét, M karakterét is.

